《呼鸡》
宋代·林之奇

鸡呼鸡来前，犬嗾犬至止。
夫岂必可召，役以食乃尔。
今吾曷为悲，人而鸡犬为。
自计无自存，西山谢夷齐。

作者简介：（1112—1176）宋福州侯官人，字少颖，号拙斋，世称三山先生。高宗绍兴二十一年进士。累官校书郎。时朝廷欲令学者参用王安石《三经义》之说，之奇言此书为邪说。后由宗正丞提举闽舶，奉祠家居。吕祖谦曾从之学。卒谥文昭。有《尚书集解》、《拙斋集》、《观澜集》等。